Document ID: 32001D0244

Title and Content:
Απόφαση του Συμβουλίου της 19ης Μαρτίου 2001 για την τροποποίηση του άρθρου 1 της απόφασης 1999/80/ΕΚ με την οποία επιτρέπεται στην Ιταλική Δημοκρατία να εφαρμόσει μέτρο παρέκκλισης από τα άρθρα 2 και 10 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (2001/244/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση(1), και ιδίως το άρθρο 27, την πρόταση της Επιτροπής, Εκτιμώντας τα ακόλουθα: (1) Δυνάμει του άρθρου 27 παράγραφος 1 της έκτης οδηγίας ΦΠΑ, το Συμβούλιο, δύναται, αποφασίζοντας ομόφωνα, κατόπιν προτάσεως της Επιτροπής, να επιτρέψει σε κάθε κράτος μέλος τη λήψη ή την παράταση ειδικών μέτρων παρέκκλισης από την οδηγία αυτή, με σκοπό την απλοποίηση της διαδικασίας επιβολής του φόρου ή την αποφυγή ορισμένων περιπτώσεων φοροδιαφυγής ή φοροαποφυγής. (2) Με επιστολή που καταχωρήθηκε στη Γενική Γραμματεία της Επιτροπής στις 19 Σεπτεμβρίου 2000, η κυβέρνηση της Ιταλικής Δημοκρατίας ζήτησε την άδεια να παρατείνει την εφαρμογή της παρέκκλισης η οποία της είχε προηγουμένως χορηγηθεί με την απόφαση 1999/80/ΕΚ(2). (3) Τα άλλα κράτη μέλη ενημερώθηκαν στις 17 Οκτωβρίου 2000 για το εν λόγω αίτημα. (4) Η συγκεκριμένη παρέκκλιση αποβλέπει: α) να απαλλάξει, χωρίς απονομή δικαιώματος για έκπτωση του προκαταβληθέντος φόρου, τις προμήθειες απορριμμάτων μετάλλων και άλλων ανακτήσιμων υλικών τις οποίες πραγματοποιούν επιχειρήσεις οι οποίες είτε έχουν μόνιμες εγκαταστάσεις και πραγματοποίησαν κύκλο εργασιών χωρίς το φόρο όχι μεγαλύτερο από δύο δισεκατομμύρια ITL κατά το προηγούμενο έτος είτε δεν διατηρούν μόνιμες εγκαταστάσεις, β) να επιτρέψει στις επιχειρήσεις με μόνιμες εγκαταστάσεις και οι οποίες πραγματοποίησαν κύκλο εργασιών χωρίς το φόρο μεταξύ 150 εκατομμυρίων και δύο δισεκατομμυρίων ITL κατά το προηγούμενο έτος, να επιλέγουν το γενικό καθεστώς φορολόγησης, γ) να επιτρέψει την εφαρμογή καθεστώτος αναστολής του φόρου, με δικαίωμα έκπτωσης του προκαταβληθέντος φόρου, σε προμήθειες απορριμμάτων μη σιδηρούχων μετάλλων, ανεξάρτητα από τον κύκλο εργασιών της επιχειρήσεως. (5) Το μέτρο αυτό αποδείχθηκε αποτελεσματικό για την καταπολέμηση της φοροαποφυγής και της φοροδιαφυγής, ενώ τα νομικά και πραγματικά περιστατικά, τα οποία δικαιολογούσαν τη χορήγηση της παρέκκλισης δεν άλλαξαν. (6) Στις 7 Ιουνίου 2000, η Επιτροπή δημοσίευσε στρατηγική για τη βραχυπρόθεσμη βελτίωση της λειτουργίας του συστήματος ΦΠΑ, που προβλέπει ιδίως τον εκσυγχρονισμό και την απλούστευση αυτού και αποσκοπεί στην καταπολέμηση των παραβάσεων των ισχυόντων κανόνων ενώ προωθείται η πιο ομοιόμορφη εφαρμογή του συστήματος. (7) Στο πλαίσιο της στρατηγικής αυτής, η Επιτροπή αναμένει μείωση του αριθμού των παρεκκλίσεων, επειδή όμως ο προβληματισμός σ' αυτόν τον τομέα συνεχίζεται, η Επιτροπή δέχεται ότι το μέτρο αυτό μειώνει σημαντικά τις παραβιάσεις των κανόνων του συστήματος ΦΠΑ. (8) Συνεπώς, είναι σκόπιμο να παραταθεί η περίοδος ισχύος της χορηγηθείσας εξουσιοδότησης μέχρι τις 31 Δεκεμβρίου 2003, εν αναμονή της εξέτασης της συμβατότητας του εν λόγω μέτρου με τη συνολική προσέγγιση του συστήματος ΦΠΑ. (9) Η παρέκκλιση δεν έχει αρνητικές επιπτώσεις στους ίδιους πόρους των Ευρωπαϊκών Κοινοτήτων που προέρχονται από τον φόρο προστιθέμενης αξίας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 1 της απόφασης 1999/80/ΕΚ αντικαθίσταται από το ακόλουθο κείμενο: "Άρθρο 1 Επιτρέπεται στην Ιταλική Δημοκρατία να εφαρμόσει, μέχρι τις 31 Δεκεμβρίου 2003, ειδικό καθεστώς φορολόγησης στον τομέα των μεταχειρισμένων υλικών και απορριμμάτων, το οποίο περιλαμβάνει διατάξεις παρέκκλισης από την έκτη οδηγία 77/388/ΕΟΚ. Οι διατάξεις σχετικά με το καθεστώς αυτό καθορίζονται στα άρθρα 2 και 3 της παρούσας απόφασης." Άρθρο 2 Η παρούσα απόφαση εφαρμόζεται από την 1η Ιανουαρίου 2001. Άρθρο 3 Η παρούσα απόφαση απευθύνεται στην Ιταλική Δημοκρατία. Βρυξέλλες, 19 Μαρτίου 2001.

Classification Labels:
2380
2304
593

Label Descriptions:
{"2380": "Φόροι καταναλώσεως", "2304": "Έμμεση φορολογία", "593": "ΦΟΡΟΛΟΓΙΑ"}

EuroVoc IDs (Original): 5283
122
2106
4590
343
2504
912
1321
2200
525

EuroVoc IDs (Expanded): 5283
122
2106
4590
343
2504
912
1321
2200
525

Dataset Source: meu

Split: train